C 125/400
RO
Jurnalul Oficial al Uniunii Europene
5.4.2023
Miercuri, 14 septembrie 2022 (1g)
Prezenta directivă urmărește să asigure faptul că, în cadrul politicii energetice a UE, sunt încurajate investițiile în producția de energie din surse regenerabile, menținându-se în același timp suveranitatea energetică a fiecărui stat membru.
(1h)
Directiva privind energia din surse regenerabile face parte din pachetul „Pregătiți pentru 55”, care va avea, de asemenea, efecte multiple asupra Uniunii, inclusiv asupra competitivității, creării de locuri de muncă, puterii de cumpărare a gospodăriilor, realizării obiectivelor climatice și asupra amplorii relocării emisiilor de dioxid de carbon.
Ca atare, ar trebui efectuată periodic o evaluare cuprinzătoare a impactului macroeconomic agregat al regulamentelor care alcătuiesc pachetul „Pregătiți pentru 55”.
(2)
Energia din surse regenerabile joacă un rol fundamental pentru punerea în practică a Pactului verde european și pentru atingerea neutralității climatice până în 2050, având în vedere faptul că sectorul energetic contribuie cu peste 75 % la emisiile totale de gaze cu efect de seră din Uniune.
Prin reducerea acestor emisii de gaze cu efect de seră, energia din surse regenerabile contribuie, de asemenea, la abordarea provocărilor legate de mediu, cum ar fi pierderea biodiversității, poluarea solului, a apei și a aerului, atât timp cât sursele regenerabile de energie în sine nu exacerbează aceste probleme.
Costurile scăzute de exploatare pe care le implică energia din surse regenerabile și expunerea redusă la șocurile prețurilor în comparație cu combustibilii fosili conferă energiei din surse regenerabile un rol-cheie în combaterea sărăciei energetice.
(2a)
Având în vedere că tot mai multe țări se angajează să atingă neutralitatea climatică până la jumătatea secolului, se preconizează că atât cererea internă, cât și cea globală de tehnologii din domeniul energiei din surse regenerabile vor crește și vor oferi posibilități semnificative pentru crearea de locuri de muncă, extinderea unei baze industriale europene a surselor regenerabile de energie și menținerea poziției de lider european în cercetarea și dezvoltarea de tehnologii inovatoare în domeniul energiei din surse regenerabile, care, la rândul lor, măresc avantajul competitiv al întreprinderilor europene și independența energetică a UE față de importurile de combustibili fosili.
(2b)
Ponderea consumului final brut de energie din surse regenerabile în UE a atins 22 % în 2020 (4), cu 2 puncte procentuale (pp) peste obiectivul privind ponderea energiei din surse regenerabile în consumul final brut de energie pentru 2020, așa cum este stabilit în Directiva 2009/28/CE privind promovarea utilizării energiei din surse regenerabile.
(2c)
Energia din surse regenerabile este un factor-cheie al dezvoltării sustenabile, contribuind direct și indirect la numeroase obiective de dezvoltare durabilă (ODD), inclusiv reducerea sărăciei, educație, apă și salubritate.
Sursele regenerabile de energie aduc și beneficii socioeconomice ample, creând noi locuri de muncă și stimulând industriile locale.
(2d)
La nivel internațional, la Conferința Organizației Națiunilor Unite privind schimbările climatice (COP 26) din 2021, Comisia, împreună cu partenerii globali, s-a angajat să pună capăt sprijinului direct pentru energia internațională bazată pe combustibili fosili fără dispozitiv de atenuare și să folosească aceste fonduri pentru introducerea energiei din surse regenerabile.
(2e)
La COP26, Comisia, împreună cu liderii mondiali, a ridicat nivelul global de ambiție pentru conservarea și refacerea pădurilor la nivel mondial și pentru o tranziție accelerată către un transport cu emisii zero.
(2f)
Producția de energie din surse regenerabile are loc adesea la nivel local și depinde de IMM-urile regionale; așadar, statele membre ar trebui să implice pe deplin autoritățile locale și regionale în stabilirea obiectivelor și a măsurilor de politică de sprijin.
(2g)
Întrucât aproximativ 35 de milioane de europeni sunt afectați de sărăcia energetică (5), politicile privind energia din surse regenerabile joacă un rol important în orice strategie de combatere a sărăciei energetice și a vulnerabilității consumatorilor.
(4) (5)
https://ec.europa.eu/eurostat/web/products-eurostat-news/-/ddn-20220119-1 Recomandarea (UE) 2020/1563 a Comisiei din 14 octombrie 2020 privind sărăcia energetică.